Broj: 711-I-613-P-61/21-02-19

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te, Tončice Božić, Davorina Ivanjeka, Aleksandre Jozić-Ileković i Tatijane Vučetić , kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Biserke Tarandek, predsjednice OOSDP-a Vratišinec,** na 118. sjednici, održanoj 12. ožujka 2021.g., daje sljedeće

**OČITOVANJE**

 **Povjerenstvo upućuje podnositeljicu zahtjeva da će, u odnosu na pitanje bi li postojao sukob interesa ukoliko bi se zaposlenik Javne vatrogasne postrojbe kandidirao i bio izabran za općinskog načelnika općine koja je jedan od osnivača predmetne vatrogasne postrojbe, a temeljem članka 10. stavka 5. Zakona o ustrojstvu i djelokrugu tijela državne uprave ( „Narodne novine“ broj 85/20), predmet proslijediti Ministarstvu pravosuđa i uprave kao nadležnom tijelu.**

 Obrazloženje

Zahtjev za očitovanjem podnijela je Biserka Tarandek, predsjednica Općinske organizacije Socijaldemokratske partije Hrvatske ( u daljnjem tekstu OOSDP) te je u knjigama ulazne pošte zahtjev zaprimljen pod poslovnim brojem 711-U-935-P-61/21-01-4 dana 10. ožujka 2021. g., povodom kojeg se vodi predmet broj P-61/21.

U zahtjevu za očitovanjem podnositeljica navodi da je OOSDP Vratišinec donijelo odluku o kandidatu za načelnika Općine na lokalnim izborima u svibnju 2021.g. te da je kao kandidat izabran ……………… koji je zaposlen u Javnoj vatrogasnoj postrojbi Čakovec kao profesionalni vatrogasac. Nadalje, podnositeljica navodi da je Općina Vratišinec jedan od osnivača Javne vatrogasne postrojbe Čakovec i to s udjelom od 2,5% te stoga u upravnom vijeću nema svog predstavnika. Slijedom navedenog, podnositeljica postavlja pitanje postoji li eventualni sukob interesa ako bi predloženi kandidat osvojio mjesto načelnika na nadolazećim lokalnim izborima u 2021.g.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 13. Zakona o lokalnim izborima („Narodne novine“, broj 44/12., 121/16., 98/19., 42/20. i 144/20.) propisana je zabrana kandidiranja na lokalnim izborima, dok je člankom 89. istoga zakona propisano koje su to nespojive dužnosti s dužnostima općinskog načelnika, gradonačelnika i njihovih zamjenika.

Nadalje, člankom 10. stavkom 5. Zakona o ustrojstvu i djelokrugu tijela državne uprave ( „Narodne novine“, broj 85/20) propisano je kako je Ministarstvo pravosuđa i uprave, između ostalog, nadležno za obavljanje upravnih i stručnih poslova koji se odnose na: politički sustav, sustav i ustrojstvo državne uprave, ustrojstvo i djelokrug lokalne i područne (regionalne) samouprave; statusna pitanja državnih dužnosnika; izborno pravo i izborni sustav; registar birača, osobna stanja građana koja se odnose na državne matice, registar životnog partnerstva i promjene osobnog imena; opće zakonsko uređenje ustanova; političke stranke, vjerske zajednice, udruge, zaklade, službene evidencije utvrđene posebnim zakonima; opći upravni postupak, uredsko poslovanje, natpisne ploče javnopravnih tijela i druge poslove opće uprave, upravnu inspekciju, planiranje i nadzor zapošljavanja u državnoj upravi; stručno osposobljavanje i usavršavanje te radnopravni položaj zaposlenih u državnoj upravi i lokalnoj i područnoj (regionalnoj) samoupravi; primjenu etičkih načela; praćenje načina korištenja sredstava rada te primjenu suvremenih metoda rada u državnoj upravi; poticanje znanstvenog i stručnog razvitka te ostvarivanje međunarodne suradnje u pitanjima upravnog prava i prava na lokalnu samoupravu.

Stoga, Povjerenstvo ističe kako je u konkretnom slučaju za odgovor na pitanje koje postavlja podnositeljica nadležno Ministarstvo pravosuđa i uprave te će zahtjev podnositeljice istome proslijediti na odgovor.

Nadalje, člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova i nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. U primjeni navedene odredbe nema razlike obnaša li dužnosnik dužnost profesionalno ili volonterski.

 Povjerenstvo ističe da ukoliko kandidat, u odnosu na kojeg je zatražen zahtjev za očitovanjem, na predstojećim izborima bude izabran za općinskog načelnika isti će se smatrati dužnosnikom u smislu članka 3. podstavka 39. ZSSI-a te će isti temeljem članka 6. ZSSSI-a u slučaju dvojbe je li neko ponašanje u skladu s načelima javnih dužnosti, morati zatražiti mišljenje Povjerenstva za odlučivanje o sukobu interesa, a Povjerenstvo će mu najkasnije u roku od 15 dana od dana primitka zahtjeva dati obrazloženo mišljenje.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana